'In Da Club',  'Ayo Technology' og '21 Questions' er bare nogle af de sange, som den amerikanske rapper 50 Cent har lavet, og som vækker en hel del minder for mange nordjydere. Men som de søndag aften får lov til at skråle med på foran Musikkens Hus i Aalborg, hvor 50 Cent spiller. Her er omkring 7500 mennesker samlet foran scenen, og det er Musikkens Hus største koncert nogensinde. Nogle af dem er Jon Ringstrøm og Natan Elvarsson. - Vi vil fortryde, hvis vi ikke oplever koncerten. 50 Cent er old school. Han er én af de gamle, og han er næsten aldrig i Danmark, siger Jon Ringstrøm, inden koncerten gik i gang. Og det kan godt være, at 50 Cent er 47 år gammel, men det ændrer ikke på hans musik, lyder det. - Det må man bare respektere. Musikken er lige så fed, siger Natan Elvarsson. Vækker minder Dørene til pladsen åbnede klokken 17 søndag, og halvanden time efter gik koncerten i gang med den verdenskendte rapper. Og her står Thor Mortensen klar til at synge med på de sange, som han kender fra sin barn- og ungdom. - 50 Cent er en pissefed kunstner. Vi er en hel generation, der er vokset op med ham, siger Thor Mortensen. Det samme er Kasper og Birgitte Jakobsen. De kender hans musik, og når de lytter til det, kan de ikke lade være med at tænke tilbage på gamle oplevelser. - Vi har hørt ham i vores ungdom, og 50 Cent er ikke for gammel til os. Hans musik vækker minder og nostalgi, siger de begge enstemmigt.
Det kan godt være, at rapperen 50 Cent er 47 år gammel, men hans musik er ikke for gammel til nordjyderne, lyder det.